Mangaung-komplot: Hof hoor oor wapens | Maroela Media
Die groep verregses wat glo 'n aanval op die ANC se Mangaung-konferensie in 2012 beplan het, wou wapens aankoop totdat hulle in hegtenis geneem is, het die Bloemfonteinse hooggeregshof Dinsdag gehoor.
Staatsgetuie Jaco Scherman het tydens die beskuldigde, Johan Prinsloo, se hoogverraadhofsaak die hof van die mislukte pogings om wapens aan te skaf, vertel. Nadat die groep onsuksesvol was in Ficksburg, het Prinsloo R23 000 in sy bankrekening betaal om wapens aan te koop. Die staat het 'n bankrekening as stawende getuienis voorgehou.
Scherman sê hy het die oggend van die beplande aanval 'n telefoonoproep ontvang oor 'n ander persoon met wie hy in verbinding moet tree oor die aankoop van wapens. Hy het aan die hof gesê hy het egter 'n uur later gehoor dat die samesweerders in hegtenis geneem is en hy het toe alle planne gekanselleer.
Prinsloo staar aanklagte van hoogverraad, sameswering om deel te neem aan terreurdade, en die besit van onwettige ammunisie in die gesig. Hy is in Desember 2012 saam met Martin Keevy, Mark Trollip en Hein Boonzaaier in hegtenis geneem. Trollip het skuldig gepleit op aanklag van sameswering en is tot agt jaar tronkstraf gevonnis. Keevy is onbevoeg verklaar om verhoor te word. Klagtes teen Boonzaaier is laat vaar.